Jul 26, 2015
روح ساغالتیجیلیقدا(پسیکوتراپی ده) اینجه لیکلر
ابوالفضل جورابچی (درویش اوغلو)
1- عمومی باخیش
روح بیلیمی (پسیکولوژی) انسان استروکتورونون (ساختار) و انسانلار آراسی ارتباطلارین بیلیمی اولدوغو اوچون، هر انسانین بو بیلیمدن آنلادیقلاری وار. روح بیلیمی باره سینده تک بیر کلمه اوخومامیش بیر انسان بئله روح بیلیمچی دیر. بو فیکری آیدینلاشدیرماق اوچون روح بیلیمینی موسیقی ایله قارشلاشدیریرساق، دئمک اولار کی، موسیقی سس و سس بولاشیمی صنعتی اولدوغو اوچون، و هر انسانین (آنادان دوغما کارلاردان سیوای) سسلری آلقیلاییب، بو سسلره بنزرلر یاراتماق گوجو اولدوغوندان، هر انسانین موسیقی صنعتیندن بللی اؤلچوده آنلادیقلاری اولدوغونو ادعا ائتمک اولار. بیریسی بیر ماهنی نی، بیر نغمه نی دیل دوداغی آراسیندا میزیلداناجاق قدر، بیریسی بیر نغمه نی فیشقیراق ایله چالاجاق قدر، بیریسی بیر نغمه نی بیرموسیقی یاراغی ایله سسلندیره بیلجک قدر، بیریسی ایکی – اوچ موسیقی یاراغینی اوستاجا چالابیلدیگی قدر و بیریسی ایسه بیر سنفونی یارادیب اللی- آلتمیش چالقیچینین بیر- بیرینه اویغون چالمالارینی دوزنله یه بیلجک قدر موسیقی صنعتیندن آنلایابیلر. بو آنلامدا، هر انسانین موسیقی صنعتیندن آنلادیغی کیمی، هر انسانین دا روح بیلیمیندن آنلادیغینین بللی اؤلچولرده اولدوغونا دققت ائتملی ییک. بیریسی بیر انسانین مهربان، الی آچیق، خوش گؤرولو، یاخود اتی آجی، قیسقانج، یوخسا دوشمانجا اولدوغونو آنلایابیلجک قدر، بیریسی اؤزونون مهربان، یوخسا اتی آجی بیر انسان قارشیسیندا نئجه ترپنه جگینی بیله جک قدر، بیریسی مهربان، یوخسا اتی آجی بیر انسانین ندن مهربان، یوخسا اتی آجی اولدوغونو آنلایابیدگیندن بو انسانا قارشی نه تهر یاخینلاشاجاغینی بیلجک قدر و بیریسی ده، بیر انسانین اتی آجیلیغینی آرادان گؤتوره بیلمه سینه یاردیمجی اولابیلجک قدر روح بیلیمچیلیکدن آنلایابیلر.
روح ساغالتیجیلیق (پسیکوتراپی) ایسه بو اؤلچولرین اوستونده دیر. روح ساغالتیجی (پسیکوتراپویت)، موسیقی صنعتچیسی ایله قارشیلاشدیردیغیمیزدا، بیر سنفونی ده چالینان سازلارین هانسی سازلار اولدوقلارینی، بوسازلارین تک تکینین، تک باشینا نه جور چالیندیغینی، هانسی کؤکلرده کؤکلنمه سی گرکدیگینی بیلمه سینین یانیندا، بیر سنفونی ده اورتایا چیخمیش اویومسوزلوغون هانسی و نئچه سازین کؤک اویومسوزلوغو اولدوغوندان، یوخسا او سازین اؤزونده، جسمینده، بیر سینیقلیق، آقساقلیق اولدوغوندان ایرلی گلدیگینی آنلاییب، او سازین سینیق - سالخاقلیغینی ساغالدیب، سنفونیه اویغون شکیلده کؤکله یه بیلمه گؤجونه صاحب اولابیله جک بیر انسان اولمالی دیر. هر پروفسیونل موسیقی صنعتچیسینین بتهوون، یوخسا چایکوفسکی نین یاراتدیغی سنفونیلر قدر گوجلو سنفونی یارادابیلمه دیگینین آیدین اولدوغو کمی، هر روح ساغالتیجینین دا روح ساغاتلیجیلیق صنعتینین بوتون ساحه لرینده تبحره صاحب اولابیلمه دیگی آیدین دیر.
آنجاق روح ساغالتیجی هر زامان آقساق و اویومسوز بیر سنفونی ایله قارشی قارشیا دیر. دئلمی اؤز ایچیند، یاخود انسانلار آراسی ارتباطلاریندا بیر آقساقلیق، بیر اویومسوزلوق اولان بیر انسان ایله قارشی قارشیا دیر. اونون بو آقساق و اویومسوز سنفونی نی دوزن و اویوما گتیره بیلمه گوجو، اونون تئوریده اؤیرندیکلریندن اؤته یه، پراتیک اولاراق سنفونی نی آقسادان و اویومسوزلاشدیران سازلاری تاپیب، بو سازلارین آقساقلیقلارینین سازین جسمیندن می، یوخسا کؤکوندن می اولدوغونو آیدینلاشدیریب و اونا گؤره آقساقلیغی ساغالتما گوجونه باغلی دیر.
انسان استروکتورونو بیر سنفونی ارکسترینه بنزرلیکده اله آلیرساق، بیر سنفونی ارکتسرینین ایکی بویوتوندان، بیرینجیسینین گوبوت ماددی بویوتو، دئملی سازلار، بئش تار، اوچ کمانچا، بیر کلاویه، دؤرد ویولون، ایکی ویولون سل و .....ایکینجی بویوتونون ایسه بو ماددی بویوتون ایشله ییشیندن عمله گلن اینجه ماددی بویوتو، دئملی سازلارین چالیشیندان عمله گلن سسلر، اولدوغونو آنلاماق چوخ چتین دگیل. انسان روحونون استروکتورونو آچیقلاماق و آنلاتماق اوچون انسان استروکتورونو بیر بیلگی سایار سیستمی ایله بنزلیگینده گؤزلملرسک، بیر سنفونی اورکسترینده اولدوغو کیمی، بیلگی سایار سیستمینده ایکی بویوتون اولدوغونو آنلایابیلریک؛ گوبوت ماددی بویوت، و گوبوت ماددی بوتون ایشله ییشیندن عمله گلن اینجه ماددی بویوت. اینگلیسجه اینفورماتیک ترمینولوژیسینده، بو ایکی بویوت هاردوئر و سوفت وئر اولاراق تانیملانمیشدیر.
انسان استروکتوروندا دا بو ایکی بویوتو جسم و روح اولاراق گؤرمک اولار. انسان استروکتوروندا جسم و روح آراسیندا، سنفونی ارکسترینده و بیلگی سایار سیستمینده اولمایان، قارشیلیقلی بیر ائتگیلشیم وار. روح جسمین ایشله ییشیندن عمله گلن سوفت وئر اولدوغونون یاینیندا، اؤزو جسمی ائتگیلین بیر سوفت وئر دیر. روحون بیلگی سایار سیستمینده اولان سوفت وئر ایله ایکینجی فرقی ایسه روح ائشیک دنیا ایله جسمین ایلیشکیلرینی ده دوزنله ین و کنترل ائدن بیر سفت وئر دیر. جسم دونیانی روح آراجیلیغی ایله آنلاییر. داها دوغروسو روح ائشیک دونیایی آنلاییر و بو آنلادیغینین سونوجونا گؤره جسمی ائتگیله ییر، جسمین هاردا و نه جور بیر عکس العمل گؤسترمه سینین دستورلارینی وئریر.
روح ساغالتیجیلیغین اوبژه سی انسان روحو، دئملی انسان سوفت وئری دیر. روح ساغالتیجی انسانین سوفت وئرینده میدانا گلمیش اسگیکلیکلری بوتونله ییب، آخساقلیقلاری و دوزنیسیزلیکلری دوزنه گتیریب و بو سوفت وئرین ایشله ییشینی اکسکسیز و آقساقسیز سوردوره بیلمه سی یولوندا یاردیمجی اولماق وظیفه سنی یوکنمیشدیر.
2- روح استروکتورونا قیسسا بیر باخیش
انسان روحونون بیلگی سایار سیستمینده کی سوفت وئر ایله بنزلیگی، بو هر ایکی سیستمین ایشله ییشینین "بیلگی ایشله مه" (ساخت و پرداخت اطلاعات) اولدوغودور. بیلگی سایار سیستمینین ترمینولوژسینده "بیلگی" سؤزو الکتریسیته آخیمی شکلینده تانیملانیر. الکتریسته نین بیر نقطه دن ایکینجی نقطه یه آخماسی، دئملی الکتریسیته نین بیر لحظه اؤنجه بیر نقطه ده اولدوغو و بیر لحظه سونرا ایکینجی نقطه یه یئتیشدیگی، بیر "بیلگی" بیریمی اولاراق تانیملانیر. انسان روحو استروکتوروندا ایسه (نویرولوژی دن سؤز گئتمیر، پسیکولوژی ده) "بیلگی" آلقیلانان (ادراک اولونان) هر شئی دیر. هاوانین سویوق، یوخسا ایستیلیگینین آلقیلانماسی، آغزیمیزا قویدوغومز آلچانین دادی، بارماغیمزا باتان بیر ایگنه نین آلقیلانماسی، دوستوموزون اوزونده کی دوستجا آنلاتیم، دوشمانیمیزین گؤزونده کی دوشمانجا باخیش، بیر یارپاغین آغاجدان قوپوب یئره دوشمه سینی آلقیلادیمیز، بیر قوشون اوخوماسنی ائشیتدیگیمز، قونشودا پیشیریلن یئمگین ایی، باشیمیزا دوشن ایلک یاغیش داملاسی. معلمین گلجک هفته امتاحان آلماق ایسته دیگینی اعلان ائتمه سی، خیاواندا گلن بیر ماشینی آلقیلادیغیمز، بیر آلمانین رنگی، محکمه دن آلدیغیمیز بیر مکتوبون هر کلمه سی، ترافیک چیراغینین یاشیل، ساری یوخسا قیرمیزی اولدوغونو آلقیلادیغیمیز، بیر اؤلکه ده ساواش چیخدیغینی ائشیتدیگیمیز، بیر موسیقی پارچاسی،......... آنامیزدان امدیگیمیز سوت و دوقتوروموزدان بیر هفته سونرا اؤلجگیمیزیین خبرینی ائشیتدیگیمیز......بیر، یوخسا بیر چوخ بیلگینین قارشیغی دیر. دوغولدوغوموز گوندن اؤلجگیمیز گونه دک هر لحظه یوزمینلرجه بیلگی آخیمینین آتینداییق.
بئیین (هاردوئر) بو بیلگیلری ایشله مک اوچون، هر لحظه آخان یوزمینلرجه بیلگیدن آنجاق کیچیک بیر ساییدا و ان اؤنملی اولانلارینی سئچیب، بیلینچلی اولاراق ایشله ییر. دئملی آلقیلادیغیمیز بیلگیلردن بؤیوک بیر بؤلومو بیلینجسیز اولاراق ایشلنیر و بیز بو ایشله ییشه واقف دگیلیک. سحر هاوا آیدینلانانداندا، هاوانین آیدینللانماسینی بیلینجلی اولاراق آلقیلاساق دا، گون بویو ایشیق آلتیندا اولدوغوموزو چوخ زامان بیلینجلی اولاراق یاشامیریق. اوزون بیر یولدا یئریدیگیمیز زامان، بو یولون بؤیوک بیر بؤلومونو آددیم آتدیغیمیزی بیلینجلی اولاراق تجربه ائتمه دن گئدیریک. نفس آلدیغیمیزین بئله چوخ زامان بیلینجینده دگیلیک. اوتوباندا ماشین ایله اوزون بیر یولون بؤیوک بیر بؤلومونو، ماشین سوردوگوموزو بیلینجلی اولاراق تجربه ائتمه دن گئدیریک. بیر چوخ انسان سحر اویاندیغیندا تلویزویونو، یوخسا رادیونو آچار، گئجه یاتاندا باغلار. آنجاق گون بویو تلویزوندان گلن سس و تصویرلری بیلینجلی اولارق تجربه ائتمز. بیلینجسیز تجربه ائدیگیمیز اوبژه لر و اولایلار بیلینجلی تجربه ائتدیکلریمیزین نئچه یوز قاتی اولابیلر. بو باخیش آچیسیندان بئینین ایشله ییشینی یئنه بیلگی سایار ایله قارشیلاشدیردیغیمزدا، بیلینجلی یاشانان اولایلار و اوبژه لرین مونیتوردا گؤرونن بیلگیلر قدر، بیلینج آلیندا ایشله نن بیلگیلرین ایسه بیلگی سایارین بئنینده اولان پروگراملار و داتای لار اولچوسونده اولدوغونا بنزده بیلریک.
دئملی روح استروکتورو عمومی اولاراق ایکی بؤلومه آییریلابیلر: بیلینج کیچیک بیر بؤلومدن و بیلینج آلتی چوخ داها بؤیوک بیر بؤلومدن اولوشموشدور.
بو یازینین دوامی اولاجاق
bos_Latn azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab